Dragi colegi din România,

Îmi face o deosebită plăcere vă transmit acest mesaj cu ocazia celui de-al 17-lea Congres Național de Farmacie organizat de Colegiul Farmacistilor din România și, în special, al celui de-al treilea simpozion satelit al Asociației Naționale a Farmaciștilor de Spital din România, care este un membru de excepție al Federației Internaționale Farmaceutice, FIP.

FIP este organismul internațional care reprezintă farmacia, științele farmaceutice și educația farmaceutică, fondat în 1912. Prin cele 144 de organizații naționale membre, membri academici din cadrul instituțiilor academic și membri individuali, reprezentăm peste patru milioane de indivizi din cadrul profesiei noastre din întreaga lume.

FIP este o organizație non-guvernamentală care a fost în relații oficiale cu Organizația Mondială a Sănătății timp de 70 de ani. Prin intermediul parteneriatelor noastre și a acoperirii rețelei noastre extinse la nivel global, lucrăm pentru a sprijini dezvoltarea profesiei de farmacist pentru a răspunde nevoilor și așteptărilor de la sistemele de sănătate din lume. FIP este unic, deoarece nici o altă organizație farmaceutică internațională nu combină elemente precum educația, știința și practica sub un singur acoperiș. FIP este numitorul comun pentru toate aspectele și domeniile profesionale farmaceutice, reunind asociații profesionale, cercetători, universități de farmacie, oameni de știință și practicieni pentru a construi o strategie globală pentru o profesie mai bună și mai puternică.

Membrii noștri - indivizi și organizații - participă la modelarea farmaciei la nivel global. În viitorul apropiat, vreau - cu ajutorul noului CEO, al personalului său și al Biroului FIP - să creștem valoarea adăugată a FIP pentru membrii noștri, întărind sprijinul pe care îl oferim și ajutându-i în continuare să desfășoare reformele necesare pentru fiecare țară. Sunt convins că FIP este organizația care poate face posibil ca profesioniștii din domeniul farmaceutic să contribuie în mai multe moduri inovatoare în domeniul sănătății în viitorul apropiat, ghidând profesia prin educație bazată pe știință și prin modele de noi practici adaptate nevoilor locale specifice.

După cum probabil știți, în 2008, Secția de Farmacie de Spital din cadrul FIP a elaborat un set de 65 de declarații, denumite "Declarațiile de la Basel", care reflectă viziunea sa asupra practicii în domeniul farmaciei de spital. Aceste declarații acoperă toate arealele rolului farmacistului de spital, inclusiv achizițiile publice, influența asupra prescripțiilor, pregătirea și eliberarea, administrarea, dar și monitorizarea, formarea și dezvoltarea în acest domeniu. Pot doar să vă încurajez să implementați aceste declarații, pas cu pas, pentru a atinge standardele internaționale definite de către FIP pentru a asigura o practică optimă, de calitate, pentru profesia noastră în spitale. Acționați! Și nu uitați că FIP va fi alături de dumneavoastră dacă aveți nevoie de sprijin!

Singura modalitate de a avea succes în viitor este de a încuraja colaborarea dintre FIP și fiecare țară, de a lucra împreună și de a deveni parteneri pentru a crea cele mai potrivite soluții pentru provocările specifice ale profesiei noastre din întreaga lume. Noi, farmaciștii, suntem unici prin diversitatea noastră. Trebuie să ne asigurăm că expertiza noastră, de la descoperirea și dezvoltarea medicamentelor și până la eliminarea lor corespunzătoare, este apreciată. De asemenea, trebuie să recunoaștem că beneficiarii serviciilor farmaceutice nu sunt numai pacienții, ci și sistemele noastre de sănătate. Prin colaborări - cu alți profesioniști din domeniul sănătății, cu guvernul și cu cei din alte țări - se pot obține rezultate mai bune.

Prin prezența dumneavoastră la acest congres, vă demonstrați dorința de a avansa profesia noastră și de a îmbunătăți în continuare sănătatea comunităților în care activați. Profesia noastră are multe de oferit, iar viitorul farmaciei este așa cum ni-l construim. Sper că următoarele câteva zile vă vor aduce discuții și posibilități de învățare minunate care vor conduce la acțiuni hotărâte și la rezultate excepționale.

Trăiască profesia farmaceutică

Trăiască FIP

Trăiască farmaciștii din România

*Dominique Jordan*

*Președinte*

*Federația Internațională Farmaceutică (FIP)*

*25 Septembrie 2018*